钦定古今图书集成/理学汇编/文学典/第150卷 > 《徐师曾文体明辩》 > 《缴进奏疏状》朱子
## 钦定古今图书集成/理学汇编/文学典/第150卷 > 《徐师曾文体明辩》 > 《缴进奏疏状》朱子

具位臣朱熹。右臣伏睹进奏院报，三月九日臣寮奏，
乞申敕监司、郡守，条具民间利病，悉以上闻，无有所
隐。奉圣旨依奏者。臣以非材，误叨郡寄，窃见管内民
间利病，有合奏闻事件，顾其间有事干机密，不宜宣
露者。谨昧万死，具疏一通，准式实封，随状投进。贴黄，
乞至御前开拆，庶几千虑之得，有以仰副陛下求言
愿治之意。干冒天威，臣无任跼蹐俟罪之至。谨录奏
闻，伏候敕旨。